**Crucea de sare străluceşte**

*Flavius*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

La masa de piatră, timpul picior peste picior

se odihneşte o clipă,

Dumnezeu vine pe alee sprijinindu-se-n toiag

golit de timp în tăcerea sfinţită.

Oamenii respiră măduva lemnului,

paharele aşteptării-s pline de răcoare,

fiecare gustă din pâinea şi vinul învierii.

Desferec pacea şi crucea de sare străluceşte,

trupul tău îşi închide stăpânul înlăuntru

şi nedrept cu drepţii le pune pe umeri greşala

pe care n-au recunoscut-o făcută,

de aceea răbdarea cheltuită nu se măsoară,

rupe din noi ce nu suntem în stare

şi pune în loc spor de lumină.